	
	
	
	



(5–8-sinf oʻquvchilari uchun 4 haftalik mashgʻulotlar toʻplami)

“Kelajak soati” mashg‘ulot ishlanmalari 


Oy: Sentyabr
3-mavzu         Guruh ishi: “Yangi O‘zbekiston” kichik loyiha-taqdimoti

I. Texnologik xarita

	Ko‘rsatkich
	Mazmuni

	Davomiyligi
	45 daqiqa

	Mashg‘ulot turi
	Amaliy-ijodiy mashg‘ulot (loyiha va taqdimot)

	Metodlar
	Kichik guruhlarda loyiha ishi, taqdimot

	Jihozlar
	Vatman/plakat qog‘ozlari, flomasterlar, oilaviy topshiriq
varaqlari (2-haftadan), skotch



II. Maqsad va kutilayotgan natijalar

Ta’limiy: mustaqillik yillaridagi yutuqlarni sohalar (ta’lim, iqtisodiyot, madaniyat, texnologiya, ekologiya) bo‘yicha tizimlashtirish;
Tarbiyaviy: jamoada ishlash, umumiy natija uchun mas’uliyatni his qilish;
Rivojlantiruvchi: ma’lumotni tanlash, tizimlashtirish va taqdim etish ko‘nikmalarini rivojlantirish.

III. Mashg‘ulotning borishi

Tashkiliy qism va guruhlarga bo‘linish - 5 daqiqa

O‘qituvchi: Assalomu alaykum! O‘tgan hafta har biringiz o‘z oilangizdan qimmatli ma’lumotlar to‘plagansiz. Bugun esa shu ma’lumotlar asosida katta va qiziqarli loyiha - “Yangi O‘zbekiston” loyihasini tayyorlaymiz.

Sinf 4–5 nafardan iborat guruhlarga bo‘lingan holda uyga berilgan vazifasining taqdimotini qiladi. (Viderolik, loyiha ishlanmasi, sahna ko‘rinishi bo‘lishi mumkin. O‘quvchilar quyidagi aniq yo‘nalishlar asosida ishlaydilar.)

a) 1-guruh: Ta’lim sohasidagi yangiliklar;
b) 2-guruh: Iqtisodiyot va turmush darajasi;
c) 3-guruh: Madaniyat va milliy qadriyatlar;
d) 4-guruh: Raqamli texnologiyalar;
e) 5-guruh: Ekologiya va obodonlashtirish.

Loyiha tayyorlash - 20 daqiqa

O‘qituvchi guruhlar orasida yurib, kerakli maslahat va yo‘naltiruvchi savollar beradi: Masalan: “Bu yerga yana qanday misol qo‘shsa bo‘ladi?”, “Oila a’zolaringiz aytgan farq bilan bugungi holatni solishtiring-chi”.

Metodik izoh: Loyiha ishi paytida o‘qituvchi fasilitator rolini bajaradi — tayyor javob bermaydi, faqat yo‘naltiradi, bu esa o‘quvchilarning mustaqil fikrlash va ijodiy yondashuvini rivojlantiradi.

Taqdimotlar - 10 daqiqa

O‘qituvchi: Endi har bir guruh o‘z loyihasini taqdim etadi. Taqdimot uchun 2 daqiqadan vaqt beriladi. Boshqa guruhlar diqqat bilan tinglaydi va istasa, bittadan savol berishi mumkin.
Har bir guruh navbat bilan chiqib, o‘z plakatini taqdim etadi. O‘qituvchi har bir taqdimotdan so‘ng qisqa ijobiy izoh beradi va asosiy fikrni umumlashtiradi.

IV. Biz uchun muhim! - 5 daqiqa

O‘qituvchi: Bolalar, sizningcha, inson uchun eng katta boylik nima? Ko‘pchilik pul, uy yoki qimmatbaho narsalarni o‘ylashi mumkin. Aslida esa insonning eng katta boyligi bu — uning sog‘lig‘i. Chunki sog‘lom bo‘lsak, o‘qishimiz, sport bilan shug‘ullanishimiz, do‘stlarimiz bilan vaqt o‘tkazishimiz va orzularimizga erishishimiz osonroq bo‘ladi. Sog‘lom bo‘lish uchun esa har kuni kichik, ammo foydali odatlarga amal qilish kerak. Vaqtida uxlash, foydali ovqatlanish, yetarli suv ichish, toza havoda sayr qilish va ko‘proq harakat qilish shunday odatlardandir. Masalan, ertalabki badantarbiya kunni tetik boshlashga yordam beradi. Zinadan chiqish, piyoda yurish, velosiped haydash yoki futbol o‘ynash ham tanamiz uchun foydali jismoniy faoliyat hisoblanadi. Harakat qilganimizda yuragimiz va mushaklarimiz chiniqadi, kayfiyatimiz ham ko‘tariladi.
Ovqatlanishimizga ham e’tibor berishimiz kerak. Meva va sabzavotlar, sut mahsulotlari, donli mahsulotlar kabi foydali taomlar organizmimizga kerakli vitamin va energiyani beradi. Shirinliklar, chips va gazli ichimliklarni esa me’yorida iste’mol qilgan ma’qul.Yana bir muhim odat — yetarlicha uxlash. Uyqu vaqtida organizmimiz dam oladi va yangi kun uchun kuch to‘playdi. Shuning uchun kechasi uzoq vaqt telefon o‘ynash yoki televizor ko‘rish o‘rniga vaqtida uxlash foydaliroq.Tozalik ham sog‘liq garovidir. Qo‘llarni ovqatlanishdan oldin va keyin yuvish, tishlarni kuniga ikki marta tozalash, kiyim-kechak va atrofimizni ozoda saqlash ko‘plab kasalliklarning oldini olishga yordam beradi. Eng muhimi, sog‘lom turmush tarzi bir kunda shakllanmaydi. U har kuni takrorlanadigan kichik yaxshi odatlardan tashkil topadi. Shuning uchun bugundan boshlab o‘zingizga savol bering: “Sog‘lig‘im uchun bugun qanday foydali ish qildim?” Esda tuting: sog‘lom tana —faol aql, yaxshi kayfiyat va yorqin kelajak.

Yakunlash - 5 daqiqa

O‘qituvchi: Barcha guruhlarning ishlarini ko‘rib, shuni ishonch bilan aytishim mumkinki — Yangi O‘zbekiston chindan ham ko‘plab sohalarda ulkan yutuqlarga erishmoqda va bu yutuqlar sizning oila a’zolaringiz mehnati va sabri bilan yaratilgan. Barcha plakatlarni sinf devoriga osib, bir hafta davomida saqlab qo‘yamiz.

Loyiha ishlari sinfga “Yutuqlar devori”ga osib qo‘yiladi.

